โกร่งเตือนขึงดอกเบี้ยทำบาทแข็ง
"วีรพงษ์"เตือนฝืนขึงดอกเบี้ย ทำเงินไหลเข้า บาทแข็ง หวั่นเข้าเกิดฟองสบู่การเงิน-อสังหาริมทรัพย์
18 มี.ค. 2556

"วีรพงษ์"เตือนฝืนขึงดอกเบี้ย ทำเงินไหลเข้า บาทแข็ง หวั่นเข้าเกิดฟองสบู่การเงิน-อสังหาริมทรัพย์
นายวีรพงษ์ รามางกูร ประธานธนาคารแห่งประเทศไทย(ธปท.) เปิดเผยว่า เงินที่กำลังไหลเข้าไทยในขณะนี้นั้นจะส่งผลกระทบ 2 อย่าง คือ ทำให้เงินบาทแข็งค่าขึ้น ทำให้เกิดฟองสู่ภาคการเงินและอสังหาริมทรัพย์ ต้องยอมรับว่าเงินที่ไหลเข้าไทยเพราะไทยมีอัตราดอกเบี้ยที่สูงถึง 2.75% แต่ในส่วนของสหรัฐอยู่ที่ 0.25% ถือว่าต่างกันหลายร้อยเปอร์เซ็นต์ ขณะนี้เองเงินยังล้นโลก หากที่ใดให้ผลตอบแทนที่สูงกว่าไหลไปตรงนั้น 
"แต่อย่างไรเสียธปท.คงไม่ลดดอกเบี้ย ผมกล้าพนันได้เลย เพราะผมเป็นประธานธปท. ไทยต้องบริหารไม่ให้เงินบาทแข็งค่าเร็วเกินไป  ถ้าเงินยังไหลเข้ามีโอกาสที่จะเกิดฟองสบู่ในไทย และจะเห็นว่าไทยยังไม่มีเครื่องมือรองรับ สะท้อนจากเงินที่ไหลเข้าในตลาดหุ้น และตลาดพันธบัตร ซึ่งมีต่างชาติเข้ามาแล้วกว่า 15 % และมีแนวโน้มว่าจะเพิ่มขึ้นอีก"นายวีรพงษ์ 
นายวีรพงษ์ กล่าวส่วนที่กลัวกันว่าเมื่อลดดอกเบี้ยจะยิ่งกระตุ้นการใช้จ่าย การบริโภคจะเพิ่มขึ้น ทำให้ข้าวของแพงขึ้น อยากให้เข้าใจว่าไทยนั้นเป็นประเทศเล็ก และเป็นประเทศเปิด แม้สินค้าแพงขึ้น แต่เพิ่มขึ้นไม่มาก หากลดดอกเบี้ยทำให้การนำเข้าเพิ่มขึ้น มองว่า ยิ่งเป็นการดีที่จะช่วยลดการเกินดุล ลดดุลบัญชี